
Különböző hullámhosszúságú fény hatása afrikai harcsa (Clarias gariepinus) embriófejlődésére

    Kísérletünkben az eltérő hullámhosszúságú fény hatását vizsgáltuk az afrikai harcsa ikráinak termékenyülésére, kelési arányára és az embriók fejlődési ütemére. A vizsgálat négy különböző megvilágítási körülmény között zajlott: vörös (λ = 635 nm, int. = 11 647,59 kJ/nm), zöld (λ = 513 nm, int. = 27 738,95 kJ/nm), kék (λ = 441 nm, int. = 66 535 kJ/nm) és fehér (λ₁ = 441 nm, int. = 65 535 kJ/nm; λ₂ = 513 nm, int. = 22 002,12 kJ/nm; λ₃ = 635 nm, int. = 12 287,81 kJ/nm), napi 24 órás megvilágítással, valamint egy „sötét” kontrollcsoporttal. Mindegyik kezelési csoportban 5-5 ismétlést állítottunk be. Három kísérleti sorozatot végeztünk indukált szaporítással nyert ikrákkal, amelyeket speciálisan erre kifejlesztett inkubáló- és lárvanevelő rendszerben vizsgáltunk.
    Négy időpontban (29., 32., 36. és 40. óra a termékenyítéstől számítva) készítettünk fényképeket, majd az ImageJ szoftverrel meghatároztuk a termékenyülési arányt, az embriók fejlődési ütemét és a kelési időket, valamint megszámoltam a kikelt lárvák számát. Az eredmények alapján szignifikáns különbséget csak a harmadik kísérleti ciklusban tapasztaltunk, ahol a sötét kezelésben a termékenyülési arány magasabb volt a zöld fényhez képest (p<0,05). Ez a különbség a kelési arányokban nem mutatkozott meg, vagyis a későbbi fejlődési szakaszokra a fényhatás nem gyakorolt szignifikáns hatást.
    Az embriófejlődés ütemét cikluson belül és összevontan vizsgálva sem állt rendelkezésre trendszerű következtetés, mivel nagy egyedi különbségeket és a kísérleti eredményeket befolyásoló tényezőket (pl. szülői genetikai hatás, inkubációs hőmérséklet) tapasztaltunk.
    Eredményeink szerint az afrikai harcsa korai fejlődési szakaszaiban az eltérő hullámhosszúságú fény hatása nem mutatott egyértelmű különbséget a vizsgált paraméterek alapján. Fontos azonban megjegyezni, hogy csak a korai fejlődési stádiumokat vizsgáltuk, így nem vonhatók le következtetések a későbbi szakaszokra. Lehetséges, hogy a halak későbbi életfázisaiban (pl. növekedési ütem, megmaradási arány, technológiai tűrőképesség) az eltérő fénykezelések szignifikáns hatást gyakorolhatnak. A jövőbeli kutatások során ezeket a szempontokat is vizsgálni kell, hogy teljes képet kapjunk az eltérő megvilágítás hosszú távú hatásairól.



